Carta d'agraïment a la solidaritat de manisers i maniseres
02 de novembre de 2024

Manises, 2 de novembre de 2024.- Des de dimarts 29 d'octubre no hem deixat de treballar de valent, de dia i de nit, per ajudar, en la mesura del possible, a les poblacions més afectades per la DANA amb tots els mitjans humans i tècnics dels quals disposava el nostre ajuntament.

S'ha donat resposta ràpida a la solidaritat dels manisers i maniseres habilitant un punt oficial d'arreplegada de menjar i material necessari. A aquest punt, s'ha classificat i avaluat durant cada jornada les necessitats més imminents i els llocs on feia més falta la distribució d'un producte en concret.

També, s'ha coordinat el trasllat tant de material com de persones voluntàries a les quals s'ha apropat fins als llocs afectats més propers, seguint les recomanacions del centre de coordinació d'emergències de no traslladar gent desorganitzada en vehicles propis.

A més a més, s'han reallotjat a totes les persones que ho han necessitat. Una altra de les tasques fonamentals ha estat la coordinació d'enviament de maquinària, de nombroses empreses que ens han contactat per col·laborar.

Hem cedit cotxes de policia, grues i vehicles a les poblacions que ens ho han sol·licitat. També s'han habilitat espais municipals per a transportistes i proveïdors de material de serveis que venien de lluny.

Des de l'Ajuntament de Manises volen fer un agraïment públic als treballadors de l'ajuntament, a personal de brigada municipal, de serveis socials, de Policia Local i Protecció Civil que han estat al peu del canó des de primer moment, inclòs treballant de forma voluntària sense estar de servei per ajudar allà on feia falta.

I per descomptat gràcies al teixit associatiu de Manises, a les falles, a les empreses que han col·laborat de manera desinteressada i a tota persona que haja aportat un mínim d'ajuda, que s'haja desplaçat per netejar carrers i cases de persones desconegudes per donar un raig d'esperança enmig d'aquesta catàstrofe.

Gràcies, Manises!